**DôvodovÁ sprÁva**

1. **Všeobecná časť**

Ministerstvo financií Slovenskej republiky predkladá návrh novely nariadenia vlády Slovenskej republiky č. 668/2004 Z. z. o rozdeľovaní výnosu dane z príjmov územnej samospráve v znení neskorších predpisov (ďalej len „nariadenie vlády“) na základe návrhu Ministerstva školstva, výskumu, vývoja a mládeže Slovenskej republiky, v rámci plnenia reformy 1 komponentu 6 Plánu obnovy a odolnosti Slovenskej republiky (ďalej len „reforma“), ktorá má za cieľ vytvoriť *„diferencovaný a transparentný systém financovania predprimárneho vzdelávania, aby sa zabezpečila stabilita, odolnosť a účelové viazanie finančných prostriedkov vyčlenených na vzdelávanie“*.

Cieľom návrhu je najmä

* úprava váh jednotlivých kritérií na rozdelenie podielu na výnose dane z príjmov fyzických osôb obciam podľa § 2 nariadenia vlády,
* vypustenie koeficientov pre materské školy a pre zariadenia poradenstva a prevencie v prílohe č. 3 v tabuľke č. 1,
* doplnenie nových koeficientov určených na stravovanie detí materských škôl v prílohe č. 3 v tabuľke č. 1 a
* úprava vzorca na výpočet podielu obce na výnose dane v prílohe č. 4 nariadenia vlády.

Návrh novely nadväzuje na zákon č. 290/2024 Z. z., ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov, ktorej hlavným cieľom je s účinnosťou od 1. januára 2025 zmena financovania materských škôl z výnosu dane z príjmu fyzických osôb na financovanie zo štátneho rozpočtu a novelu zákona č. 564/2004 Z. z. o rozpočtovom určení výnosu dane z príjmov územnej samospráve v znení neskorších predpisov, ktorá s účinnosťou od 1. januára 2025 upravuje výšku percenta výnosu dane z príjmu fyzických osôb obciam (schválená zákonom č.278/2024 Z.z.).

V súvislosti s reformou Ministerstvo školstva, výskumu, vývoja a mládeže Slovenskej republiky so Združením miest a obcí Slovenska uzatvorili memorandum za účelom vzájomnej spolupráce pri transformácii financovania materských škôl. V memorande sa jeho strany zaviazali vyvinúť potrebné úsilie v záujme dosiahnutia tejto transformácie a uvedomujú si dôležitosť reformných krokov v školstve realizovaných zmenou financovania materských škôl s cieľom zlepšenia dostupnosti a zvýšenia kvality školstva.

Návrh nariadenia má vplyv na rozpočet verejnej správy a nemá vplyv na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Materiál nie je predmetom vnútrokomunitárneho pripomienkového konania.

Návrh je v súlade s Ústavou SR, ústavnými zákonmi, nálezmi Ústavného súdu Slovenskej republiky, inými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

**B. Osobitná časť**

**K Čl. I**

Ide o úpravu nariadenia vlády, ktorá vyplýva zo zmeny financovania materských škôl z podielu na výnose dane z príjmov fyzických osôb na financovanie zo štátneho rozpočtu a úpravu percenta podielu na výnose dane z príjmu fyzických osôb do rozpočtu obcí v nadväznosti na plnenie cieľov reformy 1 komponentu 6 Plánu obnovy a odolnosti SR.

**K bodu 1**

Navrhovaná úprava sa týka zmeny percenta z „23“ na „28,8“. Ide o percento, na základe ktorého sa výnos dane rozdelí obciam podľa počtu obyvateľov obce s trvalým pobytom na území obce k 1. januáru predchádzajúceho kalendárneho roka, z toho 57 % prepočítaný koeficientom nadmorskej výšky obce uvedeným v [prílohe č. 1](#prilohy.priloha-priloha_c_1_k_nariadeniu_vlady_c_668_2004_z_z.oznacenie) nariadenia vlády.

Navrhovaná úprava priamo súvisí s úpravou, resp. znížením, percentuálneho podielu určeného na financovanie originálnych kompetencií obce v rámci školstva (bod 3).

**K bodu 2**

Navrhovaná úprava sa týka zmeny percenta z „32“ na „40“. Ide o percento, na základe ktorého sa výnos dane rozdelí obciam podľa počtu obyvateľov obce s trvalým pobytom na území obce k 1. januáru predchádzajúceho kalendárneho roka prepočítaného koeficientom v závislosti od zaradenia obce do veľkostnej kategórie. Veľkostné kategórie obcí a príslušné koeficienty sú uvedené v [prílohe č. 2](#prilohy.priloha-priloha_c_2_k_nariadeniu_vlady_c_668_2004_z_z.oznacenie) nariadenia vlády.

Navrhovaná úprava priamo súvisí s úpravou, resp. znížením, percentuálneho podielu určeného na financovanie originálnych kompetencií obce v rámci školstva (bod 3).

**K bodu 3**

Navrhovaná úprava sa týka zmeny percenta zo „40“ na „24,9“. Ide o percento, na základe ktorého sa výnos dane rozdelí obciam podľa počtu žiakov (detí, poslucháčov) škôl a školských zariadení zisteného zberom údajov podľa osobitného predpisu a prepočítaného príslušným koeficientom uvedeným v prílohe č. 3 nariadenia. Osobitným predpisom sa rozumie zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov.

Vzhľadom na transformáciu financovania materských škôl od 1. 1. 2025 je potrebné upraviť, resp. znížiť, percento určené na financovanie školstva z originálnych kompetencií obce o časť pripadajúcu na financovanie materských škôl v roku 2025, keďže obci od 1. 1. 2025 zanikne povinnosť financovať materské školy z podielových daní.

**K bodu 4**

Navrhovaná úprava sa týka zmeny percenta z „5“ na „6,3“. Ide o percento, na základe ktorého sa výnos dane rozdelí obciam podľa počtu obyvateľov obce, ktorí dovŕšili vek šesťdesiatdva rokov s trvalým pobytom na území obce k 1. januáru predchádzajúceho kalendárneho roka.

Navrhovaná úprava priamo súvisí s úpravou, resp. znížením, percentuálneho podielu určeného na financovanie originálnych kompetencií obce v rámci školstva (bod 3).

**K bodu 5**

Ide o úpravu názvu prílohy č. 3 nariadenia vlády, z ktorého sa vypúšťa slovné spojenie „materskej školy“ a „materských škôl“.

V prílohe č. 3 nariadenia vlády v tabuľke č. 1 sa vypúšťajú koeficienty v riadkoch 3, 4, 5, 6 určené pre materské školy a v riadkoch 18, 19 pre zariadenia poradenstva a prevencie (centrum poradenstva a prevencie a špecializované centrum poradenstva a prevencie).

V prílohe č. 3 v tabuľke č. 1 nariadenia sa pridávajú nové koeficienty určené na stravovanie detí v materských školách. Koeficient na potenciálnych stravníkov, ktorým je dieťa materskej školy a dieťa materskej školy pre deti so špeciálnymi výchovno-vzdelávacími potrebami, je v hodnote 2,5. Koeficient na potenciálnych stravníkov, ktorým je dieťa materskej školy pre deti so špeciálnymi výchovno-vzdelávacími potrebami internátnej, je v hodnote 5.

V prílohe č. 3 v tabuľke č. 1 nariadenia vlády sa upravuje znenie v riadku 10 na „Potenciálny stravník – žiak základnej školy, žiak základnej školy pre žiakov so špeciálnymi výchovno-vzdelávacími potrebami, stredných škôl vrátane gymnázia, konzervatória“ a v riadku 11 „Potenciálny stravník – žiak základnej školy internátnej, žiak základnej školy pre žiakov so špeciálnymi výchovno-vzdelávacími potrebami internátnej, stredných škôl internátnych vrátane internátneho gymnázia, internátneho konzervatória“.

Pri nastavení hodnoty koeficientov na potenciálnych stravníkov, ktorými sú deti materských škôl, sa vychádzalo z analýzy údajov o počte detí materských škôl podľa stavu k 15. 9. 2023, jednotkových nákladov na stravovanie a hodnoty jednotkového koeficientu na rok 2024. Definitívna hodnota koeficientov bola upravená na základe stanoviska republikovej rady Združenia miest a obcí Slovenska.

V prílohe č. 3 sa vypúšťa tabuľka č. 2 s hodnotami, o ktoré sa zvyšujú koeficienty   
pre materskú školu v zriaďovateľskej pôsobnosti obce, ak celkový počet detí v materskej škole alebo materských školách zriaďovateľa nepresahuje 25.

Všetky uvedené úpravy súvisia s transformáciu financovania materských škôl financovaných z podielových daní na financovanie zo štátneho rozpočtu od 1. 1. 2025.

**K bodu 6**

V prílohe č. 4 nariadenia sa upravuje vzorec na výpočet podielu obce na výnose dane.

Navrhovaná úprava súvisí s vypustením koeficientov určených na deti materských škôl a na deti zariadení poradenstva a prevencie a pridaním nových koeficientov určených na stravovanie detí v materských školách.

**K Čl. II**

Účinnosť sa navrhuje s ohľadom na začiatok rozpočtového roka a účinnosť novely zákona č. 597/2003 Z. z. a zákona č. 564/2004 Z. z. od 1. januára 2025.